ທ່ານທຣຳ ສັ່ງໃຫ້ທົບທວນ ລະບຽບ ຂອງ ລະບົບການເງິນ
ດຳລັດຂອງປະທານາທິບໍດີ ອາດເຮັດໃຫ້ ມີການຍົກເລີກກົດໝາຍ ທີ່ຮັບຜ່ານ ຫລັງຈາກທີ່ໄດ້ເກີດ ວິກິດການ​ດ້ານການເງິນ ໃນປີ 2008.
ປະທານາທິບໍດີສະຫະລັດ ທ່ານດໍໂນລ ທຣຳ ໄດ້ສັ່ງໃຫ້ທົບທວນໂດຍເຕັມເບິ່ງອຳນາດ ຕ່າງໆ ທີ່ໄດ້ມອບໝາຍໃຫ້ ພວກອອກກົດລະບຽບ ທີ່ກຳກັບນຳເລື່ອງທະນາຄານ ແລະອຸດສາຫະກຳການເງິນ ຫຼັງຈາກທີ່ໄດ້ເກີດໄພພິບັດທາງດ້ານການເງິນໃນປີ 2008 ທ່ານທຣຳ ໄດ້ໄປຢ້ຽມຢາມກະຊວງການເງິນ ໃນວັນສຸກວານນີ້ ເພື່ອເຊັນດຳລັດ 3 ສະ ບັບ ທີ່ສັ່ງໃຫ້ເລີ້ມຂັ້ນຕອນ ໃນການປະຕິບັດຕາມຄຳໝັ້ນສັນຍາຂອງທ່ານທີ່ໄດ້ໃຫ້ໄວ້ ໃນລະຫວ່າງການໂຄສະນາຫາສຽງຊຶ່ງຈະລຶບລ້າງກົດລະບຽບຕ່າງໆທີ່ທ່ານກ່າວວ່າບໍ່ ເໝາະສົມສຳລັບເສດຖະກິດ ປະທານາທິບໍດີທຣຳ ກ່າວໃນຂະນະທີ່ທ່ານເຊັນ ດຳລັດທັງ 3 ວ່າ “ລັດຖະບານຂອງ ທ່ານທັງໝົດ ແມ່ນເຮັດວຽກ 24 ຊົ່ວໂມງ ເພື່ອຊ່ອຍໃຫ້ຊາວອາເມຣິກັນ ທີ່ກຳລັງດີ້ນ ຮົນບັນລຸຄວາມຝັນທາງດ້ານການເງິນຂອງພວກເຂົາເຈົ້າແລະມີຄວາມເຊື່ອໝັ້ນຢ່າງ ແທ້ຈິງ ໃນອະນາຄົດ ຮ່ວມກັນແລ້ວ ພວກເຮົາ ກໍຈະສາມາດ ຟື້ນຟູຄວາມອຸດົມຮັ່ງມີ ຂອງປະເທດນີ້ໄດ້ ” ລັດຖະມົນຕີກະຊວງການເງິນ ທ່ານ Steve Mnuchin ໃຫ້ການອະທິບາຍວ່າ ດຳລັດ 2 ສະບັບ ຊຶ່ງໃນທີ່ສຸດແມ່ນຈະພາໃຫ້ມີການແກ້ໄຂທີ່ສຳຄັນໆກ່ຽວກັບຂໍ້ກຳນົດຕ່າງໆ ຢູ່ໃນກົດໝາຍການປະຕິຮູບຕະຫລາດຮຸ້ນ Dodd-Frank ສະບັບປີ 2010 ທ່ານ Mnuchin ກ່າວວ່າ “ເປົ້າໝາຍຂອງພວກເຮົາ ກໍຄືເຮັດໃຫ້ຂັ້ນຕອນນີ້ເປັນຂັ້ນ ຕອນທີ່ສະຫຼາດຂຶ້ນ ມີປະສິດທິຜົນຫຼາຍຂຶ້ນທີ່ສາມາດຫຼຸດຜ່ອນຄວາມສ່ຽງຢ່າງເປັນ ລະບົບ ທີ່ໄດ້ສ້າງຄວາມເສຍຫາຍຢ່າງຫລວງຫລາຍໃຫ້ແກ່ຊາວອາເມຣິກັນ ໃນລະ ຫວ່າງທີ່ເກີດວິກິດການດ້ານການເງິນ ໃນປີ 2008 ”